Source: http://scripta.kotus.fi/visk/sisallys.php?p=290
Timestamp: 2020-07-05 11:53:42+00:00
Document Index: 5940470

Matched Legal Cases: ['§ 290', '§ 290', '§ 297', '§ 630', '§ 524', '§ 295']

VISK - § 290 vA-adjektiivit, joilla ei ole verbikantaa
SISÄLLYS > SANAT > Nominijohdokset > Adjektiivijohdokset > Muut possessiivijohdokset > järke-vä, nokka-va > § 290 vA-adjektiivit, joilla ei ole verbikantaa
Possessiivinen adjektiivinjohdin ‑vA liittyy yleensä substantiivikantaan (a) tai muuhun nominaaliseen vartaloon (b). Kantasubstantiivi on kaksitavuinen A- tai e(e)-vartalo, jonka (vahvaan) vokaalivartaloon johdin liittyy. vA-johdostyyppiin kuuluu n. 70–80 sanakirjalekseemiä. Tyyppi ei ole produktiivinen.
harteva, hintava, ilmava, juhlava, kaareva, lehtevä, mittava, rintava, tilava, viljava
alava, etevä, mukava, sekava, ylevä
Morfologisena kantana on (i)nen-adjektiivi johdoksissa luise-va ja puise-va. Leksikaalistumia ovat ryhmän (b) adjektiivien lisäksi mm. seuraavat:
henkevä, ikävä, juureva, jäntevä, kalteva, kirjava, kärkevä, kätevä, lihava, luonteva, ponteva, terävä, vakava, valtava, väkevä
Kantasanattomia kolmitavuisia vA-loppuisia adjektiiveja ovat esim. koppava, lipevä, mehevä, mojova, naseva, pyylevä, rehevä ja roteva. Muutamalla on synonyyminen eA-loppuinen vastine, esim. juoheva ~ juohea, muheva ~ muhea.
Huom. vA-possessiivijohtimen kanssa asultaan identtinen on verbikantaan liittyvä VA-partisiipin johdin (» § 297). Leksikaalistunutta adjektiivikäyttöä on esim. VA-partisiipeilla hemaiseva, jäätävä, loistava, mahtava, pätevä, sopiva, sulava, suotava (partisiippien adjektiivistumisesta » § 630 – 632; passiivin VA-partisiippileksikaalistumien modaalisuudesta » § 524 huom.). Sama pääteaines esiintyy myös AhtAvA-loppuisissa moderatiiviadjektiiveissa, esim. harmahtava, jatsahtava (» § 295). Lisäksi on vA-loppuisia kolmitavuisia substantiiveja, jotka eivät hahmotu johdoksiksi, esim. jalava, pellava, tenava.